pythainlp/thailaw-v1.0 huggingface dataset:
ประกาศกระทรวงสาธารณสุข

เรื่อง อัตราค่าขึ้นบัญชีสูงสุดที่จะจัดเก็บจากผู้เชี่ยวชาญ องค์กรผู้เชี่ยวชาญ หน่วยงานของรัฐ

หรือองค์กรเอกชนทั้งในประเทศและต่างประเทศ ที่ทําหน้าที่ในการประเมินเอกสารทางวิชาการ

การตรวจวิเคราะห์ การตรวจสถานประกอบการ หรือการตรวจสอบผลิตภัณฑ์วัตถุอันตราย

ในความรับผิดชอบของสํานักงานคณะกรรมการอาหารและยา

พ.ศ. 2560

----------------------------

          เพื่อให้กระบวนการพิจารณาอนุญาตผลิตภัณฑ์วัตถุอันตรายในความรับผิดชอบของสํานักงาน คณะกรรมการอาหารและยามีความรวดเร็วและมีประสิทธิภาพ อันจะส่งผลให้ประชาชนสามารถเข้าถึง และมีทางเลือกผลิตภัณฑ์วัตถุอันตรายในความรับผิดชอบของสํานักงานคณะกรรมการอาหารและยา ที่มีคุณภาพได้มากขึ้น และยังเป็นการผลักดันให้เกิดการปฏิรูประบบการอนุญาตผลิตภัณฑ์วัตถุอันตราย ในความรับผิดชอบของสํานักงานคณะกรรมการอาหารและยา และระบบการคุ้มครองผู้บริโภค ที่มีประสิทธิภาพและทันสมัย เพื่อรองรับการขับเคลื่อนเศรษฐกิจของประเทศและการเพิ่มศักยภาพ ในการแข่งขันทางธุรกิจทั้งในระดับภูมิภาคอาเซียนและระดับการค้าโลก โดยมุ่งเน้นการสร้างนวัตกรรม ผ่านกระบวนการวิจัยและพัฒนาภายในประเทศอย่างยั่งยืนอันเป็นการปฏิรูประเบียบราชการเพื่อประโยชน์ แก่ประชาชน

          อาศัยอํานาจตามความในข้อ 4 (4) แห่งคําสั่งหัวหน้าคณะรักษาความสงบแห่งชาติ ที่ 77/2559 ลงวันที่ 27 ธันวาคม 2559 เรื่อง การเพิ่มประสิทธิภาพในกระบวนการพิจารณาอนุญาตผลิตภัณฑ์สุขภาพ และความเห็นชอบของคณะรัฐมนตรี เมื่อวันที่ 11 เมษายน 2560 รัฐมนตรีว่าการกระทรวงสาธารณสุข โดยคําแนะนําของคณะกรรมการวัตถุอันตราย ตามพระราชบัญญัติวัตถุอันตราย พ.ศ. 2535 และ ที่แก้ไขเพิ่มเติม ในการประชุมครั้งที่ 25 - 2/2560 เมื่อวันที่ 3 มีนาคม 2560 จึงออกประกาศไว้ ดังต่อไปนี้


ข้อ ๑ กําหนดอัตราค่าขึ้นบัญชีสูงสุดที่จะจัดเก็บจากผู้เชี่ยวชาญ องค์กรผู้เชี่ยวชาญ หน่วยงานของรัฐ หรือองค์กรเอกชนทั้งในประเทศและต่างประเทศ เพื่อทําหน้าที่ในการประเมินเอกสาร ทางวิชาการ การตรวจวิเคราะห์ การตรวจสถานประกอบการ หรือการตรวจสอบ เพื่อให้กระบวนการ พิจารณาอนุญาตผลิตภัณฑ์วัตถุอันตราย ในความรับผิดชอบของสํานักงานคณะกรรมการอาหารและยา เป็นไปด้วยความสะดวกรวดเร็วและมีประสิทธิภาพมากยิ่งขึ้น ทั้งในกระบวนการพิจารณาอนุญาตของ ส่วนกลางและส่วนภูมิภาค ตามบัญชีแนบท้ายประกาศนี้


ข้อ ๒ ในการนี้อาจให้มีการพิจารณาทบทวนอัตราค่าขั้นบัญชีสูงสุดในบัญชีแนบท้ายประกาศนี้ ทุก 5 ปี หรือเมื่อมีเหตุจําเป็นอื่น


ข้อ ๓ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 9 มิถุนายน พ.ศ. 2560

 

ปิยะสกล สกลสัตยาทร

รัฐมนตรีว่าการกระทรวงสาธารณสุข
ระเบียบ ก.พ.

ว่าด้วยการให้เงินเพิ่มสําหรับตําแหน่งที่มีเหตุพิเศษ

ตําแหน่งเลขาธิการคณะกรรมการป้องกันและปราบปรามการฟอกเงิน

พ.ศ. 2552

-----------------------

          โดยที่เป็นการสมควรวางระเบียบว่าด้วยการให้เงินเพิ่มสําหรับตําแหน่งที่มีเหตุพิเศษตําแหน่งเลขาธิการคณะกรรมการป้องกันและปราบปรามการฟอกเงิน สํานักงานป้องกันและปราบปรามการฟอกเงิน 

          อาศัยอํานาจตามความในมาตรา 8 (5) และมาตรา 38 แห่งพระราชบัญญัติระเบียบข้าราชการพลเรือน พ.ศ. 2551 ก.พ. โดยความเห็นชอบของกระทรวงการคลัง จึงออกระเบียบไว้ ดังต่อไปนี้ 


ข้อ ๑ ระเบียบนี้เรียกว่า “ระเบียบ ก.พ. ว่าด้วยการให้เงินเพิ่มสําหรับตําแหน่งที่มีเหตุพิเศษตําแหน่งเลขาธิการคณะกรรมการป้องกันและปราบปรามการฟอกเงิน พ.ศ. 2552”


ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๓ ให้ยกเลิกระเบียบว่าด้วยการให้เงินเพิ่มสําหรับตําแหน่งที่มีเหตุพิเศษตําแหน่งเลขาธิการคณะกรรมการป้องกันและปราบปรามการฟอกเงิน พ.ศ. 2543


ข้อ ๔ ในระเบียบนี้

          “เลขาธิการ” หมายถึง เลขาธิการคณะกรรมการป้องกันและปราบปรามการฟอกเงิน

          “ต.ป.ง.” หมายถึง เงินเพิ่มสําหรับตําแหน่งที่มีเหตุพิเศษ ตําแหน่งเลขาธิการคณะกรรมการป้องกันและปราบปรามการฟอกเงิน 


ข้อ ๕ ให้เลขาธิการ ซึ่งเป็นข้าราชการพลเรือนสามัญประเภทบริหารระดับสูง ได้รับ ต.ป.ง. ในอัตราเดือนละ 30,000 บาท


ข้อ ๖ เลขาธิการ ซึ่งจะได้รับ ต.ป.ง. ตามข้อ 5 ต้องปฎิบัติหน้าที่หลักของตําแหน่งที่ดํารงอยู่ ตามที่กําหนดไว้ในกฎหมายว่าด้วยการป้องกันและปราบปรามการฟอกเงิน


ข้อ ๗ ในกรณีที่เลขาธิการปฏิบัติหน้าที่หลักของตําแหน่งที่ดํารงอยู่ไม่เต็มเดือนในเดือนใด ให้ได้รับ ต.ป.ง. สําหรับเดือนนั้นตามส่วนจํานวนวันที่ได้ดํารงตําแหน่งและปฏิบัติหน้าที่หลักของตําแหน่งดังกล่าว ถ้าในเดือนใดไม่ได้ปฏิบัติหน้าที่หลักของตําแหน่งที่ดํารงอยู่ไม่มีสิทธิได้รับ ต.ป.ง. สําหรับเดือนนั้น  ทั้งนี้ เว้นแต่เป็นผู้ได้รับอนุญาตให้ลาตามระเบียบว่าด้วยการลาของข้าราชการ


ข้อ ๘ ในกรณีที่เลขาธิการได้รับอนุญาตให้ลา การจ่ายเงิน ต.ป.ง. ระหว่างลา ให้เป็นไปตามหลักเกณฑ์และวิธีการจ่ายเงินเดือนระหว่างลาที่กําหนดไว้ในกฎหมายว่าด้วยการจ่ายเงินเดือน


ข้อ ๙ การรับ ต.ป.ง. กรณีอื่นนอกจากที่กําหนดไว้ในระเบียบนี้ ให้เสนอ ก.พ. พิจารณาอนุมัติเป็นกรณี ๆ ไป


ผู้มีอํานาจลงนาม - ประกาศ ณ วันที่ 11 มิถุนายน พ.ศ. 2552

อภิสิทธิ์  เวชชาชีวะ

นายกรัฐมนตรี

ประธาน ก.พ.
ระเบียบ ก.พ.

ว่าด้วยการจ่ายเงินเดือนและเงินประจําตําแหน่งของข้าราชการพลเรือน

พ.ศ. 2551

---------------------

          โดยที่ข้าราชการพลเรือนได้รับเงินเดือนและเงินประจําตําแหน่งตามบัญชีเงินเดือนและบัญชีอัตราเงินประจําตําแหน่งท้ายพระราชบัญญัติระเบียบข้าราชการพลเรือน พ.ศ. 2551 จึงสมควรกําหนดหลักเกณฑ์และวิธีการจ่ายเงินเดือนและเงินประจําตําแหน่งดังกล่าว

          อาศัยอํานาจตามความในมาตรา 8 (5) และมาตรา 37 แห่งพระราชบัญญัติระเบียบข้าราชการพลเรือน พ.ศ. 2551 ก.พ. โดยความเห็นชอบของกระทรวงการคลังจึงออกระเบียบไว้ ดังต่อไปนี้


ข้อ ๑ ระเบียบนี้เรียกว่า “ระเบียบ ก.พ. ว่าด้วยการจ่ายเงินเดือนและเงินประจําตําแหน่งของข้าราชการพลเรือน พ.ศ. 2551”


ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๓ การจ่ายเงินเดือนของข้าราชการพลเรือนให้นําพระราชกฤษฎีกาการจ่ายเงินเดือน เงินปี บําเหน็จ บํานาญ และเงินอื่นในลักษณะเดียวกัน พ.ศ. 2535 และที่แก้ไขเพิ่มเติมมาใช้บังคับ


ข้อ ๔ การจ่ายเงินประจําตําแหน่งของข้าราชการพลเรือนให้นําพระราชกฤษฎีกาว่าด้วยหลักเกณฑ์และวิธีการการจ่ายเงินประจําตําแหน่งของข้าราชการและผู้ดํารงตําแหน่งผู้บริหารซึ่งไม่เป็นข้าราชการ พ.ศ. 2539 และที่แก้ไขเพิ่มเติม มาใช้บังคับโดยอนุโลม โดยคําว่า “ข้าราชการ” ในพระราชกฤษฎีกาดังกล่าวให้ใช้คําว่า “ข้าราชการพลเรือน” แทนในทุกที่


ข้อ ๕ ให้เลขาธิการ ก.พ. รักษาการตามระเบียบนี้ 


ผู้มีอํานาจลงนาม - ประกาศ ณ วันที่ 11 ธันวาคม พ.ศ. 2551

ชวรัตน์  ชาญวีรกูล

รองนายกรัฐมนตรี

ประธาน ก.พ.
ระเบียบ ก.พ.ค.

ว่าด้วยกรณีไม่สามารถปฏิบัติงานได้เต็มเวลาอย่างสม่ําเสมอของ ก.พ.ค.

พ.ศ. 2551

-------------------

          โดยที่เป็นการสมควรกําหนดระเบียบว่าด้วยกรณีไม่สามารถปฏิบัติงานได้เต็มเวลาอย่างสม่ําเสมอของ ก.พ.ค.

          อาศัยอํานาจตามความในมาตรา 30 (6) และมาตรา 31 (5) แห่งพระราชบัญญัติระเบียบข้าราชการพลเรือน พ.ศ. 2551 ก.พ.ค. จึงออกระเบียบไว้ดังต่อไปนี้


ข้อ ๑ ระเบียบนี้เรียกว่า "ระเบียบ ก.พ.ค. ว่าด้วยกรณีไม่สามารถปฏิบัติงานได้เต็มเวลาอย่างสม่ําเสมอ ของ ก.พ.ค. พ.ศ. 2551"


ข้อ ๒ ระเบียบนี้ให้ใช้บังคับตั้งแต่บัดนี้เป็นต้นไป


ข้อ ๓ กรรมการ ก.พ.ค. ต้องปฏิบัติงานตามเวลาราชการ และมีวันหยุดเช่นเดียวกับวันหยุดราชการตามที่คณะรัฐมนตรีกําหนด


ข้อ ๔ กรณีดังต่อไปนี้ ถือว่ากรรมการ ก.พ.ค. ไม่สามารถปฎิบัติงานได้เต็มเวลาอย่าสม่ําเสมอ  
          (1) ไม่มาปฏิบัติงานติดต่อกันเป็นเวลาเกินกว่าสิบห้าวันโดยไม่มีเหตุผลอันสมควร  
          (2) เจ็บป่วยจนไม่อาจปฏิบัติงานได้เต็มเวลาอย่างสม่ําเสมอ


ข้อ ๕ ในกรณีที่มีเหตุตามข้อ 4 ให้ ก.พ.ค. สืบสวนพิจารณา ถ้าเห็นว่ากรรมการ ก.พ.ค. ผู้นั้นมีกรณีที่ไม่สามารถปฏิบัติงานได้เต็มเวลาอย่างสม่ําเสมอด้วยเหตุดังกล่าว ให้ ก.พ.ค. พิจารณาและมีมติ มติของ ก.พ.ค. ที่จะวินิจฉัยว่ากรรมการ ก.พ.ค. ผู้ใดไม่สามารถปฏิบัติงานได้เต็มเวลาอย่างสม่ําเสมอต้องได้คะแนนเสียงห้าในหกของจํานวน ก.พ.ค. ทั้งหมดที่มีอยู่ การลงมติให้กระทําโดยวิธีการลงคะแนนลับ


ข้อ ๖ วันที่ถือว่าคณะกรรมการ ก.พ.ค. ไม่สามารถปฏิบัติงานได้เต็มเวลาอย่างสม่ําเสมอตามข้อ 4 และข้อ 5 ให้นับตั้งแต่วันที่ ก.พ.ค. มีมติ


ข้อ ๗ ให้ประธาน ก.พ.ค. รักษาการตามระเบียบนี้ และให้มีอํานาจออกประกาศหรือคําสั่งเพื่อประโยชน์ในการปฏิบัติตามระเบียบนี้

          ในกรณีที่มีปัญหาเกี่ยวกับการปฏิบัติตามระเบียบนี้ ประธาน ก.พ.ค. อาจหารือที่ประชุม ก.พ.ค. เพื่อประกอบการพิจารณาวินิจฉัยก็ได้


ผู้มีอํานาจลงนาม - ประกาศ ณ วันที่ 28 พฤศจิกายน พ.ศ. 2551

(นายศราวุธ เมนะเศวต)

ประธานกรรมการพิทักษ์ระบบคุณธรรม
ระเบียบ ก.พ.

ว่าด้วยการขอยกเว้นให้เข้ารับราชการกรณีมีลักษณะต้องห้ามเป็นข้าราชการพลเรือน

พ.ศ. 2552

------------------

          โดยที่เป็นการสมควรกําหนดหลักเกณฑ์และวิธีการเกี่ยวกับการขอยกเว้นให้เข้ารับราชการกรณีมีลักษณะต้องห้ามเป็นข้าราชการพลเรือน

          อาศัยอํานาจตามความในมาตรา 8 (5) และมาตรา 36 แห่งพระราชบัญญัติระเบียบข้าราชการพลเรือน พ.ศ. 2551 ก.พ. จึงออกระเบียบไว้ ดังต่อไปนี้


ข้อ ๑ ระเบียบนี้เรียกว่า “ระเบียบ ก.พ. ว่าด้วยการขอยกเว้นให้เข้ารับราชการกรณีมีลักษณะต้องห้ามเป็นข้าราชการพลเรือน พ.ศ. 2552”


ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๓ ผู้ซึ่งจะเข้ารับราชการเป็นข้าราชการพลเรือนที่มีลักษณะต้องห้ามตามมาตรา 36 วรรคหนึ่ง ข. (4) (6) (7) (8) (9) (10) หรือ (11) และเป็นกรณีที่ ก.พ. อาจพิจารณายกเว้นให้เข้ารับราชการได้ตามมาตรา 36 วรรคสอง ถ้าประสงค์จะขอให้ ก.พ. พิจารณายกเว้นเพื่อเข้ารับราชการ ให้ยื่นคําขอตามหลักเกณฑ์ และวิธีการที่กําหนดไว้ในระเบียบนี้


ข้อ ๔ ให้ผู้มีลักษณะต้องห้ามเป็นข้าราชการพลเรือนที่ประสงค์จะเข้ารับราชการยื่นคําขอตามแบบที่สํานักงาน ก.พ. กําหนด พร้อมทั้งเอกสารหลักฐานที่เกี่ยวข้อง


ข้อ ๕ คําขอตามข้อ 4 ให้ยื่นดังนี้  
          (1) ในกรณีที่ประสงค์จะสอบแข่งขันตามมาตรา 54 หรือเข้ารับการคัดเลือกตามมาตรา 55 ให้ยื่นคําขอต่อเลขาธิการ ก.พ.  
          (2) ในกรณีที่ประสงค์จะเข้ารับราชการตามมาตรา 56 หรือกลับเข้ารับราชการตามมาตรา 63 วรรคสี่ หรือสมัครเข้ารับราชการตามมาตรา 65 วรรคหนึ่ง ให้ยื่นต่อหัวหน้าส่วนราชการที่จะเข้ารับราชการ  
          ให้ส่วนราชการที่ได้รับคําขอตาม (2) พิจารณาคําขอดังกล่าว โดยหากไม่ประสงค์จะให้ผู้นั้นเข้ารับราชการ ให้แจ้งให้ผู้นั้นและสํานักงาน ก.พ. ทราบ แต่ถ้าประสงค์จะให้ผู้นั้นเข้ารับราชการ ให้ส่งคําขอ และเอกสารหลักฐานที่เกี่ยวข้องพร้อมทั้งเหตุผล และความจําเป็นที่จะให้ผู้นั้นเข้ารับราชการ ให้เลขาธิการ ก.พ. เพื่อดําเนินการต่อไป 


ข้อ ๖ เพื่อประโยชน์ในการพิจารณาของ ก.พ. ตามระเบียบนี้ ให้สํานักงาน ก.พ. ดําเนินการตรวจสอบเพื่อให้ทราบรายละเอียดเกี่ยวกับประวัติส่วนตัว ประวัติการรับราชการ หรือการทํางาน การประกอบ  คุณงามความดี ความผิด หรือ ความเสื่อมเสีย และความประพฤติของผู้นั้นโดยให้ตรวจสอบจากผู้บังคับบัญชา หรือ หัวหน้างาน และผู้มีเกียรติซึ่งอยู่ใกล้ชิดอันควรเชื่อถือได้ ในการนี้สํานักงาน ก.พ. จะให้ส่วนราชการที่เห็นสมควรเป็นผู้ดําเนินการแล้วแจ้งให้ทราบก็ได้


ข้อ ๗ ในกรณีที่ ก.พ. มีมติไม่ยกเว้นลักษณะต้องห้ามให้ผู้ใด ผู้นั้นจะขอให้ ก.พ. พิจารณายกเว้นลักษณะต้องห้ามดังกล่าวนั้นอีกได้ต่อเมื่อพ้นกําหนดเวลาไม่น้อยกว่าหนึ่งปีนับแต่วันที่ ก.พ. มีมติ


ข้อ ๘ ให้เลขาธิการ ก.พ. รักษาการตามระเบียบนี้


ผู้มีอํานาจลงนาม - ประกาศ ณ วันที่ 14 ธันวาคม พ.ศ. 2552

 

อภิสิทธิ์  เวชชาชีวะ

นายกรัฐมนตรี

ประธาน ก.พ.
ประกาศสํานักงานคณะกรรมการอาหารและยา

เรื่อง กําหนดแบบคําขอขึ้นบัญชีและคําขอแก้ไขเปลี่ยนแปลงการขึ้นบัญชีเป็นผู้เชี่ยวชาญ

องค์กรผู้เชี่ยวชาญ หน่วยงานของรัฐ หรือองค์กรเอกชน

เพื่อทําหน้าที่ในการประเมินเอกสารทางวิชาการ การตรวจสถานประกอบการ

หรือการตรวจสอบผลิตภัณฑ์วัตถุอันตราย พ.ศ. 2562

--------------------------------

          อาศัยอํานาจตามความในข้อ 10 และข้อ 12 ของประกาศกระทรวงสาธารณสุข เรื่อง กําหนดหลักเกณฑ์ วิธีการ และเงื่อนไขในการได้มาซึ่งผู้เชี่ยวชาญ องค์กรผู้เชี่ยวชาญ หน่วยงานของรัฐ หรือ องค์กรเอกชนทั้งในประเทศและต่างประเทศ เพื่อทําหน้าที่ในการประเมินเอกสารทางวิชาการการตรวจ สถานประกอบการ หรือการตรวจสอบผลิตภัณฑ์วัตถุอันตรายในความรับผิดชอบของสํานักงานคณะกรรมการ อาหารและยา พ.ศ. 2561 ให้สํานักงานคณะกรรมการอาหารและยากําหนดแบบค้าขอและรายการเอกสาร ประกอบคําขอขึ้นบัญชี รวมถึงการขอแก้ไขเปลี่ยนแปลงข้อมูลที่ได้ขึ้นบัญชีไว้แล้ว สํานักงานคณะกรรมการ อาหารและยาจึงออกประกาศไว้ ดังต่อไปนี้


ข้อ ๑ ผู้เชี่ยวชาญ องค์กรผู้เชี่ยวชาญ หน่วยงานของรัฐ หรือองค์กรเอกชน ที่ประสงค์จะขอ ขึ้นบัญชีเพื่อทําหน้าที่ในการประเมินเอกสารทางวิชาการ การตรวจสถานประกอบการ หรือการตรวจสอบ ผลิตภัณฑ์วัตถุอันตรายในความรับผิดชอบของสํานักงานคณะกรรมการอาหารและยา ต้องยื่นคําขอขึ้นบัญชี ต่อสํานักงานคณะกรรมการอาหารและยาตามแบบ วอช. 1 สําหรับกรณีผู้เชี่ยวชาญ หรือตามแบบ วอช. 2 สําหรับกรณีองค์กรผู้เชี่ยวชาญ หน่วยงานของรัฐ หรือองค์กรเอกชน พร้อมเอกสารและหลักฐานตามที่ระบุ ในแบบดังกล่าว 


ข้อ ๒ ผู้เชี่ยวชาญ องค์กรผู้เชี่ยวชาญ หน่วยงานของรัฐ หรือองค์กรเอกชน ที่ได้รับการขึ้น บัญชีจากสํานักงานคณะกรรมการอาหารและยาไว้แล้ว หากต่อมามีความประสงค์จะขอแก้ไขเปลี่ยนแปลง รายละเอียดข้อมูลที่ได้ขึ้นบัญชีไว้หรือแก้ไขเปลี่ยนแปลงสาขาความเชี่ยวชาญ ให้ยื่นคําขอแก้ไขเปลี่ยนแปลง ดังกล่าวต่อสํานักงานคณะกรรมการอาหารและยาตามแบบ วอช. 3 สําหรับกรณีผู้เชี่ยวชาญหรือตามแบบ วอช. 4. สําหรับกรณีองค์กรผู้เชี่ยวชาญ หน่วยงานของรัฐ หรือองค์กรเอกชน พร้อมเอกสารและหลักฐานตามที่ ระบุในแบบดังกล่าว

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 20 สิงหาคม พ.ศ. 2562

 

ธเรศ กรัษนัยรวีวงศ์

เลขาธิการคณะกรรมการอาหารและยา
ประกาศสํานักงานคณะกรรมการอาหารและยา

เรื่อง หลักเกณฑ์ วิธีการ และเงื่อนไขในการประเมินเอกสารวิชาการผลิตภัณฑ์วัตถุอันตราย

พ.ศ. 2562

-------------------------

          อาศัยอํานาจตามความในข้อ 6 (2) และข้อ 9 (4) ของประกาศกระทรวงสาธารณสุข เรื่อง กําหนดหลักเกณฑ์ วิธีการ และเงื่อนไขในการได้มาซึ่งผู้เชี่ยวชาญ องค์กรผู้เชี่ยวชาญ หน่วยงานของรัฐหรือ องค์กรเอกชนทั้งในประเทศและต่างประเทศ เพื่อทําหน้าที่ในการประเป็นเอกสารทางวิชาการ การตรวจสถานประกอบการ หรือการตรวจสอบผลิตภัณฑ์วัตถุอันตรายในความรับผิดชอบของสํานักงานคณะกรรมการอาหาร และยา พ.ศ. 2561 ให้สํานักงานคณะกรรมการอาหารและยากําหนดหลักเกณฑ์ วิธีการ และเงื่อนไขในการ ประเมินเอกสารวิชาการ สํานักงานคณะกรรมการอาหารและยาจึงออกประกาศไว้ ดังต่อไปนี้


ข้อ ๑ ผู้เชี่ยวชาญต้องปฏิบัติตามหลักเกณฑ์ วิธีการและเงื่อนไขการประเมินเอกสาร ดังต่อไปนี้

          (1) ลงนามในหนังสือรับรองการรักษาความลับและการแสดงความไม่มีส่วนได้ส่วนเสียหรือความเกี่ยวข้องกับผู้ยื่นคําขอประเมินเอกสารวิชาการทุกครั้งที่ทําการประเมิน

          (2) ประเมินเอกสารตามหลักวิชาการบนพื้นฐานของข้อมูลและหลักฐานทางวิทยาศาสตร์ โดยพิจารณาจากความครบถ้วนและความสอดคล้องกับหลักการประเมินเอกสารวิชาการ ที่เกี่ยวข้อง

          (3) จัดทํารายงานผลการประเมินเอกสารวิชาการหรือแสดงข้อคิดเห็นลงใน แบบฟอร์มตามที่กําหนด และส่งมอบให้สํานักงานคณะกรรมการอาหารและยาภายในระยะเวลาที่กําหนด พร้อมเอกสารที่เกี่ยวข้องและหนังสือรับรองการรักษาความลับและการแสดงความไม่มีส่วนได้ส่วนเสีย

          (4) รับผิดชอบต่อผลการประเมินเอกสารวิชาการของคน

          (5) ให้ข้อมูลเพิ่มเติมหากสํานักงานคณะกรรมการอาหารและยามีข้อสงสัย


ข้อ ๒ องค์กรผู้เชี่ยวชาญ หน่วยงานของรัฐ หรือองค์กรเอกชน ต้องปฏิบัติตามหลักเกณฑ์ วิธีการ และเงื่อนไขการประเมินเอกสาร ดังต่อไปนี้

          (1) ประสานและมอบหมายผู้เชี่ยวชาญหรือคณะผู้เชี่ยวชาญภายในสังกัดเพื่อทํา หน้าที่ในการประเมินเอกสารทางวิชาการตามสาขาความเชี่ยวชาญที่เกี่ยวข้องกับการประเมินเอกสารวิชาการนั้นๆ

          (2) ประสานให้ผู้เชี่ยวชาญหรือคณะผู้เชี่ยวชาญภายในสังกัดลงนามในหนังสือรับรอง การรักษาความลับและการแสดงความไม่มีส่วนได้ส่วนเสียหรือความเกี่ยวข้องกับผู้ยื่นคําประเมินเอกสาร วิชาการทุกครั้งที่ทําการประเมิน

          (3) กํากับให้ผู้เชี่ยวชาญหรือคณะผู้เชี่ยวชาญภายในสังกัดประเมินเอกสารตามหลัก วิชาการบนพื้นฐานของข้อมูลและหลักฐานทางวิทยาศาสตร์ โดยพิจารณาจากความครบถ้วนและความ สอดคล้องกับหลักการประเมินเอกสารวิชาการที่เกี่ยวข้อง

          (4) ประสานให้ผู้เชี่ยวชาญหรือคณะผู้เชี่ยวชาญภายในสังกัดจัดทํารายงานผลการ ประเมินเอกสารวิชาการหรือแสดงข้อคิดเห็นลงในแบบฟอร์มตามที่กําหนด

          (5) รวบรวมและสรุปผลการประเมินเอกสารวิชาการของผู้เชี่ยวชาญหรือคณะ ผู้เชี่ยวชาญภายในสังกัด และส่งมอบให้สํานักงานคณะกรรมการอาหารและยาภายในระยะเวลาที่กําหนดพร้อม เอกสารที่เกี่ยวข้องและหนังสือรับรองการรักษาความลับและการแสดงความไม่มีส่วนได้ส่วนเสียของผู้เชี่ยวชาญ ในสังกัด 

          (6) รับผิดชอบต่อผลการประเมินเอกสารวิชาการของผู้เชี่ยวชาญหรือคณะผู้เชี่ยวชาญภายในสังกัด

          (7) ให้ข้อมูลเพิ่มเติมหากสํานักงานคณะกรรมการอาหารและยามีข้อสงสัย

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 20 สิงหาคม พ.ศ. 2562

 

ธเรศ กรัษนัยรวิวงศ์

เลขาธิการคณะกรรมการอาหารและยา
ประกาศกระทรวงสาธารณสุข

เรื่อง ยกเว้นการนําเข้าไม่ต้องปฏิบัติตามพระราชบัญญัติวัตถุอันตราย พ.ศ. 2535

เกี่ยวกับการแจ้งดําเนินการ การขออนุญาต และการขึ้นทะเบียนวัตถุอันตราย

ที่สํานักงานคณะกรรมการอาหารและยามีอํานาจหน้าที่รับผิดชอบ พ.ศ. 2458

-----------------------------

          อาศัยอํานาจตามความในมาตรา 5 วรรคสาม มาตรา 20 (5) และมาตรา 44 แห่งพระราชบัญญัติวัตถุอันตราย พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิเสรีภาพ ของบุคคลซึ่งมาตรา 29 ประกอบกับมาตรา 31 มาตรา 35 มาตรา 35 มาตรา 48 และมาตรา 50 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย รัฐมนตรีว่าการกระทรวงสาธารณสุข โดยความเห็นของคณะกรรมการวัตถุอันตรายออกประกาศไว้ ดังต่อไปนี้


ข้อ ๑ วัตถุอันตรายตามประกาศนี้ หมายความว่า วัตถุอันตรายที่สํานักงานคณะกรรมการ อาหารและยาเป็นผู้รับผิดชอบตามประกาศกระทรวงอุตสาหกรรม ว่าด้วยเรื่องบัญชีรายชื่อวัตถุอันตราย


ข้อ ๒ วัตถุอันตรายที่นําเข้ามาเพื่อวัตถุประสงค์ดังต่อไปนี้ ให้ได้รับการยกเว้นไม่ต้องปฏิบัติ ตามมาตรา 22 วรรคหนึ่ง วรรคสอง มาตรา 23 วรรคหนึ่ง และมาตรา 36 วรรคสอง แห่งพระราชบัญญัติวัตถุอันตราย พ.ศ. 2535

          (1) วัตถุอันตรายที่นําเข้ามาเพื่อใช้สอยส่วนบุคคล หรือใช้เพื่อวัตถุประสงค์เฉพาะเป็นครั้งคราว

          (2) วัตถุอันตรายที่นําเข้ามาเพื่อการแสดงนิทรรศการ

          (3)วัตถุอันตรายที่นําเข้ามาเพื่อการศึกษาของสถาบันการศึกษา หรือเพื่อใช้ในงานศึกษาวิจัย

          (4) วัตถุอันตรายที่นําเข้ามาใช้โดยหน่วยงานที่ต้องปฏิบัติตามมาตรฐานสากลของการใช้ วัตถุอันตรายนั้น

          (5) วัตถุอันตรายที่นําเข้าเพื่อส่งต่อให้กระทรวง ทบวง กรม ราชการส่วนท้องถิ่น รัฐวิสาหกิจ องค์การของรัฐ สภากาชาดไทย คณะกรรมการกาชาดระหว่างประเทศ องค์การระหว่างประเทศตามกฎหมาย ว่าด้วยการคุ้มครองการดําเนินงานของสหประชาชาติและทบวงการชํานัญพิเศษในประเทศไทย


ข้อ ๓ การนําเข้าวัตถุอันตรายตามข้อ 2 (1) - (4) ต้องมิใช่นําเข้ามาเพื่อการขาย


ข้อ ๔ การนําเข้าวัตถุอันตรายตามข้อ 2 ต้องได้รับความเห็นชอบจากสํานักงานคณะกรรมการ อาหารและยา และให้เป็นไปตามหลักเกณฑ์เงื่อนไขที่กําหนดท้ายประกาศนี้

          ทั้งนี้ ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 27 ตุลาคม พ.ศ. 2548

 

สุชัย เจริญรัตนกุล

รัฐมนตรีว่าการกระทรวงสาธารณสุข
ประกาศกระทรวงสาธารณสุข

เรื่อง ฉลากและระดับความเป็นพิษของวัตถุอันตราย

ที่สํานักงานคณะกรรมการอาหารและยารับผิดชอบ (ฉบับที่ 2) พ.ศ. 2549

---------------------------

อาศัยอํานาจตามความในมาตรา 5 วรรคสาม และมาตรา 20 (1) แห่งพระราชบัญญัติวัตถุอันตราย พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพ ของบุคคล ซึ่งมาตรา 28 ประกอบกับมาตรา 31 มาตรา 35 มาตรา 35 มาตรา 48 และมาตรา 50 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย รัฐมนตรีว่าการกระทรวงสาธารณสุขโดยความเห็นของคณะกรรมการวัตถุอันตราย ออกประกาศไว้ ดังต่อไปนี้


ข้อ ๑ ให้ยกเลิกความใน (14) ของข้อ 3 แห่งประกาศกระทรวงสาธารณสุข เรื่อง ฉลาก และระดับความเป็นพิษของวัตถุอันตรายที่สํานักงานคณะกรรมการอาหารและยามีอํานาจหน้าที่ รับผิดชอบ พ.ศ. 2538 แล้วให้ใช้ความต่อไปนี้แทน

“(14) ทะเบียนวัตถุอันตราย (เฉพาะวัตถุอันตรายที่ต้องขึ้นทะเบียน) หรือเลขที่รับแจ้ง (เฉพาะวัตถุอันตรายชนิดที่ 1 ที่ต้องแจ้งข้อเท็จจริง”


ข้อ ๒ ให้ยกเลิกความใน (4) และ (5) ของข้อ 4 แห่งประกาศกระทรวงสาธารณสุข เรื่อง ฉลากและระดับความเป็นพิษของวัตถุอันตรายที่สํานักงานคณะกรรมการอาหารและยามีอํานาจหน้าที่ รับผิดชอบ พ.ศ. 2538 แล้วให้ใช้ความต่อไปนี้แทน

“(4) ชื่อการค้าภาษาไทยจะต้องมีขนาดเหมาะสม เห็นได้ชัดเจนและหากมีชื่อทางการค้า ภาษาต่างประเทศ จะต้องตรงกันหรือมีความหมายอย่างเดียวกันกับชื่อการค้าภาษาไทย

 (5) ข้อความที่เป็นสาระสําคัญที่เกี่ยวข้องกับความปลอดภัยของผู้บริโภค ได้แก่ คําเตือนข้อควรระวังและวิธีใช้ ถ้าจะมีภาษาอื่นด้วย จะต้องมีความหมายตรงกันกับความในภาษาไทย


ข้อ ๓ ให้เพิ่มข้อ 3 (20) และข้อ 3 (21) ของประกาศกระทรวงสาธารณสุข เรื่อง ฉลาก และระดับความเป็นพิษของวัตถุอันตรายที่สํานักงานคณะกรรมการอาหารและยามีอํานาจหน้าที่รับผิดชอบ พ.ศ. 2538 ดังนี้คือ

“ข้อ 3 (20) วัน เดือน ปี ที่ผลิต

  (21) เลข หรืออักษร แสดงครั้งที่ผลิต”


ข้อ ๔ ให้ผู้ผลิต และผู้นําเข้าที่มีฉลากตามประกาศเดิมอยู่แล้วแจ้งระยะเวลาที่จะขอผ่อนผัน การใช้ฉลากเดิม ภายใน 30 วันนับแต่วันที่ประกาศฉบับนี้มีผลใช้บังคับ เมื่อพ้นกําหนดเวลาที่ผู้ผลิต และผู้นําเข้าได้ขอผ่อนผันไว้ ให้จัดทําฉลากตามที่กําหนดในประกาศฉบับนี้

ทั้งนี้ ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 10 มกราคม พ.ศ. 2549

 

อนุทิน ชาญวีรกูล

รัฐมนตรีช่วยว่าการกระทรวงสาธารณสุข

ปฏิบัติราชการแทนรัฐมนตรีว่าการกระทรวงสาธารณสุข
ประกาศกระทรวงสาธารณสุข

เรื่อง การแจ้งข้อเท็จจริงเกี่ยวกับวัตถุอันตรายชนิดที่ 1

ที่สํานักงานคณะกรรมการอาหารและยารับผิดชอบ พ.ศ. 2549

-------------------------

          อาศัยอํานาจตามความในมาตรา 5 วรรคสาม และมาตรา 20 (1) แห่งพระราชบัญญัติวัตถุอันตราย พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพ ของบุคคล ซึ่งมาตรา 29 ประกอบกับมาตรา 31 มาตรา 35 มาตรา 35 มาตรา 48 และมาตรา 50 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย รัฐมนตรีว่าการกระทรวงสาธารณสุข โดยความเห็นของคณะกรรมการวัตถุอันตรายออกประกาศไว้ ดังต่อไปนี้


ข้อ ๑ วัตถุอันตรายตามประกาศนี้ หมายความว่า วัตถุอันตรายชนิดที่ 1 ที่สํานักงาน คณะกรรมการอาหารและยารับผิดชอบตามประกาศกระทรวงอุตสาหกรรมว่าด้วย เรื่อง บัญชีรายชื่อ วัตถุอันตราย ออกตามความในมาตรา 18 วรรคสอง แห่งพระราชบัญญัติวัตถุอันตราย พ.ศ. 2535


ข้อ ๒ ผู้มีความประสงค์จะดําเนินการผลิต หรือนําเข้า ซึ่งวัตถุอันตรายชนิดที่ 1 แต่ละผลิตภัณฑ์ ต้องแจ้งข้อเท็จจริงเกี่ยวกับวัตถุอันตรายนั้นต่อพนักงานเจ้าหน้าที่ ตามแบบ วอ./สธ 5 ท้ายประกาศนี้

          การแจ้งตามวรรคหนึ่ง ให้ผู้ผลิตแจ้งภายใน 15 วันนับแต่วันผลิตครั้งแรก และให้ผู้นําเข้า แจ้งก่อนนําวัตถุอันตรายออกจากด่านศุลกากรเฉพาะการนําเข้าครั้งแรกเท่านั้น


ข้อ ๓ การแจ้งข้อเท็จจริงตามข้อ 2 ให้แจ้งที่สํานักงานคณะกรรมการอาหารและยาสําหรับ ผู้ประกอบการที่มีสถานที่ผลิตหรือสถานที่เก็บอยู่ในกรุงเทพมหานคร หรือแจ้งผ่านระบบสัญญาณ คอมพิวเตอร์เข้ากับระบบเครือข่ายคอมพิวเตอร์ของสํานักงานคณะกรรมการอาหารและยา หรือแจ้งทางไปรษณีย์ ลงทะเบียนตอบรับ หรือแจ้งที่สํานักงานสาธารณสุขจังหวัดสําหรับผู้ประกอบการที่มีสถานที่ผลิต หรือสถานที่เก็บในจังหวัดนั้น ๆ


ข้อ ๔ ให้ผู้ที่ได้รับใบอนุญาต ใบรับแจ้งการดําเนินการเกี่ยวกับวัตถุอันตรายชนิดที่ 2 และใบสําคัญการขึ้นทะเบียนวัตถุอันตรายชนิดที่ 2 หรือ 3 สําหรับผลิตภัณฑ์นั้นอยู่แล้ว ก่อนที่ประกาศ กระทรวงอุตสาหกรรม เรื่อง บัญชีรายชื่อวัตถุอันตราย ที่จัดวัตถุอันตรายดังกล่าวเป็นวัตถุอันตราย ชนิดที่ 1 มีผลใช้บังคับ ให้ผู้นั้นได้รับยกเว้นไม่ต้องแจ้งข้อเท็จจริงเกี่ยวกับวัตถุอันตรายตามประกาศฉบับนี้ แต่ต้องปรับปรุงฉลากให้แล้วเสร็จ ภายในหนึ่งร้อยแปดสิบวัน นับแต่วันที่ประกาศฉบับนี้มีผลใช้บังคับ

          ทั้งนี้ ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 10 มกราคม พ.ศ.2549

 

อนุทิน  ชาญวีรกูล

รัฐมนตรีช่วยว่าการกระทรวงสาธารณสุข

ปฏิบัติราชการแทนรัฐมนตรีว่าการกระทรวงสาธารณสุข